A Bizottság 2742/90/EGK rendelete

(1990. szeptember 26.)

a 2204/90/EGK tanácsi rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a tej- és tejtermékek piaca közös szervezésének a sajtra vonatkozó kiegészítő általános szabályairól szóló, 1990. július 24-i 2204/90/EGK tanácsi rendeletre [1] és különösen annak 1. cikke második bekezdésére, 3. cikke (3) bekezdése második albekezdésére, valamint 5. cikkére,

mivel a 2204/90/EGK rendelet 1. cikkének első bekezdése előírja, hogy a kazein és a kazeinátok sajtgyártásbeli felhasználása előzetes engedélyhez kötött; mivel meg kell állapítani az ilyen engedély megadásának részletes szabályait, figyelembe véve a vállalkozások ellenőrzésére vonatkozó követelményeket; mivel az engedélyeknek határozott időtartamra kell szólniuk azért, hogy a tagállamok bírságot szabhassanak ki a közösségi szintű intézkedések be nem tartása esetén;

mivel az említett rendelet 1. cikkének második bekezdése előírja, hogy a sajtba bedolgozandó legmagasabb kazein- és kazeináttartalom százalékban kifejezett arányát a technológiailag szükséges mennyiség figyelembevételével, objektív ismérvek alapján kell megállapítani; mivel az említett százalékos arányt a tagállamok által szolgáltatott adatok alapján szükséges meghatározni; mivel e rendelkezés betartása ellenőrzésének megkönnyítésére célszerű általános érvényű százalékos arányokat megadni az egyes termékekre vonatkozó arányok helyett;

mivel az említett rendelet 3. cikkének (1) bekezdése a tagállamokat kötelezi, hogy vezessenek be közigazgatási és fizikai ellenőrzéseket; mivel pontosan meg kell határozni azokat a feltételeket, amelyeknek az ilyen ellenőrzésnek eleget kell tennie, különös tekintettel az ellenőrzés gyakoriságára;

mivel az említett rendelet 3. cikkének (3) bekezdése szerint a kazein és a kazeinátok engedély nélkül felhasználása esetén fizetendő összeg egyrészt a fölözött tejnek a sovány tejpor intervenciós árából eredő értéke, másrészt a kazein és a kazeinátok piaci ára közötti különbség plusz 10 %; mivel ezt az összeget egy adott referencia-időszak alatt feljegyzett piaci árak figyelembevételével kell meghatározni;

mivel a Tej- és Tejtermékpiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

(1) A 2204/90/EGK rendelet 1. cikkében említett engedélyt 12 hónapos időtartamra kell megadni az érintett vállalkozás kérésére, amennyiben előzetesen írásban kötelezettséget vállal arra, hogy elfogadja és betartja a fent említett rendelet 3. cikke (1) bekezdésének egyrészt a) és b), másrészt pedig c) pontjában foglalt rendelkezéseket.

(2) Az engedélyt sorozatszámmal ellátva kell kiadni minden egyes vállalkozás, illetve – szükség esetén – minden egyes termelési egység tekintetében.

(3) Az engedély az érintett vállalkozás által benyújtott kérelemnek megfelelően egy vagy több sajtféleségre vonatkozik.

2. cikk

(1) A 2204/90/EGK rendelet 1. cikkének második bekezdésében említett bedolgozandó legmagasabb százalékos arányokat ennek a rendeletnek a melléklete tartalmazza. A százalékos arány az érintett vállalkozás vagy termelési egység által hat hónapos időtartam során előállított, a mellékletben meghatározott sajttípusok súlyára vonatkozik.

(2) A mellékletben megadott termékek jegyzékét és az azokra vonatkozó legmagasabb százalékos arányokat kiigazítják annak érdekében, hogy figyelembe vegyék a kazein és kazeinátok hozzáadásának technológiai szükségességét bizonyító indoklással ellátott kérelmeket.

3. cikk

(1) A 2204/90/EGK rendelet 3. cikke (1) bekezdésének b) pontjában említett készletnyilvántartásoknak tartalmazniuk kell a sajtgyártás során felhasznált nyersanyagok eredetére, összetételére és mennyiségére vonatkozó adatokat. A tagállamok mintavételt írhatnak elő ezen információk ellenőrzésére. A tagállamok biztosítják a vállalkozásoktól származó információk bizalmas kezelését.

(2) A 2204/90/EGK rendelet 3. cikke (1) bekezdésének c) pontjában említett ellenőrzésnek a következő követelményeknek kell eleget tennie:

a) az engedéllyel rendelkező vállalkozások legalább 30 %-át negyedévenként ellenőrizni kell;

b) minden engedéllyel rendelkező vállalkozást évente legalább egyszer, az évi 300 tonnát meghaladó mennyiségű sajtot gyártó vállalkozásokat pedig legalább kétszer kell ellenőrizni.

(3) A jogsértés észlelését követő egy hónapon belül a tagállamok értesítik a Bizottságot a kazein és/vagy kazeinátok engedély nélküli vagy a megállapított százalékos arányt meghaladó mértékű felhasználásáról.

4. cikk

(1) A 2204/90/EGK rendelet 3. cikke (3) bekezdésének megfelelően fizetendő összeg – a kazein és a kazeinátok 1990. második negyedévi piaci árának figyelembevételével – 255 ECU/100 kg kazein és/vagy kazeinát.

(2) Az így beszedett összegeket a kifizető osztályokhoz és szervezetekhez kell befizetni, az Európai Mezőgazdasági Orientációs és Garanciaalap Garanciarészlege által finanszírozott kiadások ellentételezésére.

5. cikk

A 2204/90/EGK rendelet 3. cikke (2) bekezdésében előírt értesítésen kívül a tagállamok minden negyedév vége előtt benyújtják a Bizottságnak az előző negyedévre vonatkozó következő információkat:

1. a kiadott és/vagy visszavont engedélyek száma;

2. az ilyen engedélyekkel kapcsolatosan bejelentett kazein- és kazeinátmennyiségek, sajtfajták szerinti bontásban.

6. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1990. október 15-étől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. szeptember 26-án.

a Bizottság részéről

Ray Mac Sharry

a Bizottság tagja

[1] HL L 201., 1990.7.31., 7. o.

--------------------------------------------------

MELLÉKLET

A 2. cikk (1) bekezdésében említett bedolgozandó legmagasabb százalékos arányok:

- a 040630 KN-kóddal alá tartozó ömlesztett sajt esetén: 5 %.

--------------------------------------------------